Anna Jordaan

Anna Jordaan (1926–2011) was ’n Afrikaanse skrywer.

Lewe en werk 
Anna Maria Jordaan is op 10 Julie 1926 op Sutherland in die Roggeveld gebore as een van vyf kinders. Die skrywer Datei (wyle Pieter Cornelius Johannes Jordaan) was een van haar broers. Sy begin haar skoolloopbaan in 1932 op haar geboortedorp en matrikuleer in 1943 aan die Hoërskool Sutherland. Hierna ondergaan sy algemene verpleegstersopleiding in die Groote Schuur Hospitaal in Kaapstad. Teen die einde van 1947 trou sy met Willem Johannes de Villiers, wat op daardie tydstip onderwys gee aan die Hoërskool Sutherland. Uit die huwelik word twee dogters en twee seuns gebore. Vir drie en ’n halwe jaar gaan hulle na Paleisheuwel, waar haar man skoolhoof is van die tweemanskool, maar keer dan terug na Sutherland wanneer haar man die pos as skoolhoof van die hoërskool aanvaar. Na aftrede verhuis hulle na Hermanus. Sy is op 26 Mei 2011 aan ’n hartaanval oorlede.

Skryfwerk 
Eers op 43-jarige ouderdom begin sy skryf, maar behaal onmiddellik sukses wanneer haar kortverhale deur die tydskrif Sarie Marais aanvaar word. Haar humoristiese sketse oor tant Breggie, ’n Roggeveldse tante met ’n skerp tong, wat ook in Sarie verskyn het, word gekeur en saamgebundel in “Iemand soos Tant Breggie”. Van hierdie sketse word ook opgeneem in die versamelbundel “Op Afrikaanse werf”. “Hou-den-bek” is ’n spanningsverhaal, wat eers as vervolgverhaal in Sarie gepubliseer is. Suster Magriet Steyn moet ’n ou man op ’n Roggeveldse plaas oppas vir ’n baie goeie salaris. Op die plaas is dinge egter anders, want snags loop die duiwel geharnas rond en volg die dood op die vreemdste maniere.

Publikasies

Bronnelys

Boeke 
 Kannemeyer, J.C. “Geskiedenis van die Afrikaanse literatuur 2” Academica, Pretoria, Kaapstad en Johannesburg Eerste uitgawe Eerste druk 1983
 Schwerdtfeger, A en Snyman, N.J. “Op Afrikaanse werf” Tafelberg-Uitgewers Beperk Kaapstad Tweede  uitgawe 1988
 Van Coller, H.P. (red.) “Perspektief en Profiel Deel 2” J.L. van Schaik-Uitgewers Pretoria Eerste uitgawe 1999

Tydskrifte en koerante 
 Botha, Danie “Skepper van tant Breggie oorlede” “Die Burger” 1 Junie 2011

Internet 
 Botha, Danie Die Burger: http://152.111.1.87/argief/berigte/dieburger/2011/06/01/SK/10/annajordaan.html

Ongepubliseerde dokumente 
 Jordaan, Anna “Biografiese skets” Nasionale Afrikaanse Letterkundige Museum en Navorsingsentrum (NALN) Bloemfontein

Resensies 

Afrikaanse skrywers
Geboortes in 1926
Sterftes in 2011